PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/2101)
  + [Valencià](/va/acuerdo/2101)






Selector de idioma

Leer

* [Español](/es/acuerdo/2101)
* [Valencià](/va/acuerdo/2101)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL[Butlletí Oficial Universitat d'Alacant](/ca/Publicacion)
=======================================================================================================================================================

Secretaria General

Butlletí Oficial Universitat d'Alacant





PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL

Data d'aprovació
:   26/07/2012

Data de publicació
:   31/07/2012

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=2101.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/2101)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/2101)
  + [Compartir acuerdo en 

    X](https://twitter.com/intent/tweet?via=UA_Universidad&text=PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL&url=https://www.boua.ua.es/va/acuerdo/2101)

**Títol:** PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 26 de juliol de 2012

PROCEDIMENT DE PREVENCIÓ DE RISCOS LABORALS DAVANT DETERMINADES SITUACIONS DE RISC PSICOSOCIAL

PREÀMBUL

La Universitatd’Alacant és una institució pública, dinàmica i innovadora que té com a missió la formació integral dels estudiants i el compromís amb l’avanç i la millora de la societat, mitjançant la creació i transmissió del coneixement i del desenvolupament cultural, científic i tecnològic. Per a dur a terme aquestes finalitats, participa un elevat nombre de persones que es relacionen i interaccionen entre si, d’acord amb l’organització del treball prevista.

Precisament, les condicions de treball que deriven de la manera de l’organització d’aquesta poden comportar riscos per a la salut de les persones perquè de vegades s’exposen a formes organitzatives, de relació o a maneres d’actuació, potencialment generadores d’estrès.

Amb la finalitat d’evitar aquests factors en la mesura que siga possible i en el desenvolupament del Pla de Prevenció de la Universitat d’Alacant, aquesta normativa regula un procediment d’actuació davant de les situacions de risc psicosocial que es manifesten en conflictes interpersonals, amb la finalitat d’adoptar les mesures corresponents.

CAPÍTOL I

DISPOSICIONS GENERALS

Article 1. Objectiu

1.      Aquest procediment té com a objectiu establir en la Universitat d’Alacant un mètode que, amb totes les garanties i tenint en consideració les persones i els seus drets inherents, servisca per a abordar qualsevol situació de risc psicosocial que es manifeste a través de conflictes interpersonals i possibilitar una solució o adoptar les mesures preventives necessàries.

2.      No s’admetran les denúncies que no responguen a les finalitats per a les quals serveix aquest procediment.

3.      S’adoptaran les mesures previstes legalment contra les denúncies falses.

Article 2. Definicions

A l’efecte d’aquesta normativa, s’entén per:

a) «Risc psicosocial»: Tota situació d’alteració sensible de l’ambient laboral que puga interferir objectivament i manifestament en la vida professional i personal de l’individu.

b) «Conflicte interpersonal»: Desacord, incompatibilitat, actitud o confrontació d’interessos manifestats de manera hostil entre persones i que donen lloc a una situació de risc psicosocial.

c) «Mediadora o mediador»: Persona que, amb el consentiment de les parts, siga designada amb la finalitat d’arribar a una solució que satisfaça les parts.

Article 3. Àmbit d’aplicació

1.      El procediment que es regula en aquesta normativa serà aplicable a qualsevol situació de risc psicosocial manifestada a través de conflictes entre persones integrants dels col·lectius següents:

a)         Personal docent i investigador (PDI).

b)         Personal d’administració i serveis (PAS).

c)         Personal investigador en formació.

Article 4. Confidencialitat i participació

El procediment es desenvoluparà respectant els drets a la dignitat, l’honor i la intimitat de les persones, així com l’obligació de la confidencialitat per totes i cadascuna de les persones que intervinguen en el procediment en relació amb la informació que se’n derive. De fet, les persones que intervinguen en el procediment tenen l’obligació de guardar una estricta confidencialitat i reserva, i no han de transmetre ni divulgar cap informació sobre el contingut dels conflictes que hi haja o que estiguen en procés d’investigació.

Les parts objecte del conflicte i, en general, la totalitat de les i els integrants de la comunitat universitària hauran de col·laborar en el procediment.

Article 5. Custòdia i arxiu de l’expedient

Tota la documentació que es genere en el procediment serà remesa perquè siga custodiada i arxivada en el Servei de Prevenció, una vegada es culmine cada fase.

Article 6. Trasllat de presumptes infraccions administratives o penals

Si en el transcurs de les actuacions s’advertiren fets que pogueren ser constitutius d’una infracció administrativa o penal, aquests es posaran en coneixement de la Rectora o Rector exclusivament, als efectes oportuns, i s’asseguraran en tot moment les garanties de confidencialitat estipulades en l’article 4.

Article 7. Garanties

La Universitatd’Alacant vetlarà perquè les persones que intervenen en aquest procediment no siguen objecte d’intimidació, persecució, discriminació o represàlies.

CAPÍTOL II

PROCEDIMENT

Secció 1a. Fase preliminar a l’inici del procediment

Article 8. Maneres de promoure el procediment

1.    Podran promoure el procediment:

a)  La persona afectada, o el seu representant (designat fefaentment per aquesta per a actuar en el seu nom), a través d’una sol·licitud raonada dirigida al Servei de Prevenció. Amb aquests efectes, s’admet el correu electrònic sempre que hi conste la identitat del/la sol·licitant.

b)  El Servei de Prevenció de la Universitat d’Alacant, si tinguera indicis que poguera donar-se una situació de risc psicosocial.

2.    Si el Servei de Prevenció considerara que la sol·licitud no respon a les finalitats del procediment, resoldrà la no-admissió d’aquesta de manera motivada, donant compte a la Vicerectora o Vicerector amb competències en matèria de prevenció, així com a la persona sol·licitant o el seu representant.

3.    En un altre cas, el Servei de Prevenció comunicarà a la Vicerectora o Vicerector amb competències en matèria de prevenció, així com a la persona afectada o el seu representant, el començament de la valoració de la situació, a la qual es refereix l’article següent.

Article 9. Valoració inicial de la situació

1.    El Servei de Prevenció farà una valoració inicial de la situació d’acord amb els criteris tècnics que siguen pertinents, podrà portar a terme les entrevistes que es requerisquen, així com l’apilament de tota la informació que puga ser convenient i es garantirà, en tot cas, la confidencialitat que calga en aquestes actuacions. En tot cas, la indagació sobre la situació s’ha de desenvolupar amb la màxima sensibilitat i respecte als drets de cadascuna de les parts afectades.

2.    Després de 15 dies hàbils, comptadors des de la comunicació a què es refereix l’article 8.3, sense que el Servei de Prevenció haguera pogut arribar a una valoració, aquest Servei comunicarà immediatament les raons i el nou termini calculat a la persona afectada o al seu representant, així com a la Vicerectora o Vicerector amb competències en matèria de prevenció.

3.    El Servei de Prevenció, després de la valoració inicial de la situació, proposarà, de manera motivada, a la Vicerectora o Vicerector amb competències en matèria de prevenció:

a)    La no-incoació del procediment, si no s’observa una situació de risc psicosocial que siga objecte d’aquesta normativa.

b)    La iniciació del procediment si s’adverteix una situació de risc psicosocial o danys a la salut.

4.    El procediment es podrà desenvolupar en dues fases: fase 1, o de resolució mitjançant el diàleg, i fase 2, o de resolució mitjançant l’actuació de la Comissió de Resolució de Conflictes.

5.    El Servei de Prevenció en la proposta a què es refereix l’apartat b) del punt 3 d’aquest article, podrà aconsellar el pas directament a la fase 2 del procediment, si considera que la fase 1 és improcedent o ineficaç, raonant la proposta. En qualsevol cas, el Servei de Prevenció podrà, així mateix, proposar l’adopció de mesures cautelars en la mesura en què se substancie el procediment, si considera que la situació ho requereix.

Secció 2a. Inici, desenvolupament i resolució del procediment

Article 10. Inici del procediment

La Vicerectora o Vicerector competent en matèria de prevenció, en vista de la proposta del Servei de Prevenció, resoldrà sobre l’inici del procediment o la no-incoació d’aquest, la manera en què es durà a terme, així com, si escau, sobre les mesures cautelars que cal adoptar, tenint en compte el que estipulen els punts 4 i 5 de l’article 9. Comunicarà la resolució en un termini màxim de 15 dies hàbils a les parts, al Servei de Prevenció i a la superiora o superior jeràrquic comú si haguera d’intervenir en el procediment. Així mateix, s’informarà de l’inici del procediment, perquè en tinguen coneixement, a la vicerectora o vicerector amb competències en matèria de professorat, així com a la Vicerectora o Vicerector competent en matèria d’investigació, o a la Gerent o el Gerent, segons que corresponga, considerant els col·lectius a què pertanyen les parts.

 Subsecció 1a. Fase 1 o de resolució mitjançant el diàleg

Article 11. Intervenció de la superiora o superior jeràrquic

1.- La superiora o superior jeràrquic comú a les parts animarà i procurarà, mitjançant les actuacions que considere convenients, que el conflicte es resolga en aquesta fase. Amb aquests efectes, podrà proposar mesures que contribuïsquen a la solució o a la prevenció del risc psicosocial. Així mateix, si ho considera pertinent, podrà proposar a les parts l’actuació d’una mediadora o mediador, l’actuació del qual o de la qual estarà supeditada a l’acceptació prèvia per les dues parts.

2.- La superiora o superior jeràrquic recaptarà la conformitat d’altres òrgans personals (no col·legiats) de la Universitat d’Alacant si la proposta de les mesures ho requerira.

3.- Després de 15 dies hàbils, comptadors des de la comunicació a què es refereix l’article 10, sense que haguera sigut possible concloure la fase 1, la superiora o superior jeràrquic comunicarà immediatament a les parts i a la Vicerectora o Vicerector amb competències en matèria de prevenció les raons i el nou termini calculat.

Article 12. Acord exprés entre les parts i finalització del procediment

 1.- Si les mesures foren acceptades mitjançant l’acord exprés de les parts o la mediació culminara amb una solució satisfactòria, acordada també expressament per les parts, el procediment es considerarà finalitzat.

2.- La superiora o superior jeràrquic comunicarà el resultat de les actuacions dutes a terme a la Vicerectora o Vicerector amb competències en matèria de prevenció, alhora que li traslladarà tota la documentació.

3.- La Vicerectora o Vicerector amb competències en matèria de prevenció informarà de la finalització del procediment al Servei de Prevenció, així com a la Vicerectora o Vicerector competent en matèria de professorat, a la Vicerectora o Vicerector competent en matèria d’investigació, o a la Gerent o el Gerent, segons com pertoque, considerant els col·lectius als quals pertanguen les parts. Al mateix temps, remetrà al Servei de Prevenció la documentació perquè en siguen custodiats i seguits a l’efecte de la gestió de l’activitat preventiva.

Article 13. Falta d’acord de les parts i continuïtat del procediment

 1.- La superiora o superior jeràrquic informarà de la falta d’acord a la Vicerectora o Vicerector amb competències en matèria de prevenció, alhora que li traslladarà la documentació corresponent a la fase 1 del procediment.

2.- En el cas que aquesta fase no concloga amb un acord exprés entre les parts, s’iniciarà la fase 2 del procediment.

 Subsecció 2a. Fase 2 o de resolució mitjançant l’actuació de la Comissió de Resolució de Conflictes

Article 14. Inici de la fase 2

1.    Quan no haja sigut possible solucionar el conflicte en la fase 1 o quan s’haguera decidit passar directament a la fase 2, la Vicerectora o Vicerector competent en matèria de prevenció notificarà a les parts, en un termini de 15 dies hàbils, l’inici d’aquesta fase i la composició de la Comissió de Resolució de Conflictes. Així mateix, aquest Vicerectorat comunicarà l’inici de la fase 2 al Servei de Prevenció, així com a la Vicerectora o Vicerector amb competències en matèria de professorat, a la vicerectora o vicerector amb competències en matèria d’investigació, o a la Gerent o el Gerent, segons el cas. Si escau, la Vicerectora o Vicerector remetrà també al Servei de Prevenció la documentació a què fa referència l’article 13.1, perquè siguen custodiats.

2.    El Servei de Prevenció comunicarà l’inici de la fase 2 a la Comissió de Resolució de Conflictes, amb una còpia de tots els antecedents que consten en l’expedient, respectant i contemplant, si escau, el que estipula la Llei Orgànica de protecció de dades de caràcter personal (LOPD) i pel que fa a qualsevol de les persones implicades en el procediment.

3.    Les parts objecte del conflicte i tots els membres de la comunitat universitària hauran de col·laborar amb la Comissió de Resolució de Conflictes i s’hauran d’atenir a l’obligació de la confidencialitat a la qual es refereix l’article 4.

Article 15. Competències de la Comissió de Resolució de Conflictes

Correspon a la Comissió:

a)      Investigar els fets que han motivat la situació de conflicte.

b)      Evacuar un informe sobre el diagnòstic de la situació i proposar a la Rectora o Rector les mesures, si escau, que considere adequades per a la resolució del conflicte o per a la prevenció del risc psicosocial.

Article 16. Composició de la Comissió de Resolució de Conflictes

1.- La Comissió estarà formada per tres integrants titulars i tres suplents entre professionals amb una formació adequada amb aquests efectes, totes i tots externes i externs a la Universitat d’Alacant, que seran nomenades i nomenats per la Rectora o Rector per a un període de quatre anys. En el nomenament es determinarà la presidència de l’òrgan. Una ó un de les i els integrants, que designarà la pròpia Comissió, farà de Secretària o Secretari. La Comissió podrà requerir a la Gerència l’aportació de personal administratiu de suport (que haurà de guardar la confidencialitat exigida en l’article 4).

2.- Els components de la Comissió s’hauran d’atenir al que estableixen els articles 28 (abstenció) i 29 (recusació) de la Llei 30/1992, de 26 de novembre, de règim jurídic de les administracions públiques i del procediment administratiu comú.

3.- La Comissió podrà disposar del suport de persones assessores en qualsevol moment del desenvolupament d’aquesta fase (que també hauran de guardar la confidencialitat exigida en l’article 4).

Article 17. Actuacions de la Comissió de Resolució de Conflictes

1.    Per a la investigació dels fets, la Comissió podrà recaptar els documents que considere necessaris, portar a terme les entrevistes oportunes i practicar totes les proves que considere pertinents, amb el màxim respecte dels drets a la llibertat, l’honor i la intimitat de les persones.

2.    La Comissió elaborarà un informe en el qual, a més d’incloure el diagnòstic de la situació, proposarà les mesures que considere adequades per a la resolució del conflicte o per a la prevenció de riscos psicosocials.

3.    La Comissió remetrà l’informe a la Rectora o Rector. Així mateix, l’enviarà al Servei de Prevenció adjuntant-lo perquè es custodie la documentació utilitzada com a motiu d’aquesta intervenció.

Article 18. Durada de la fase 2

 Després de 15 dies hàbils, comptadors des de la comunicació a la qual es refereix l’article 17, sense que haguera sigut possible concloure la fase 2, la Comissió de Resolució de Conflictes comunicarà immediatament les raons i el nou termini calculat a les parts i al Servei de Prevenció, que informarà d’aquest fet a la Vicerectora o Vicerector amb competències en matèria de prevenció.

Article 19. Resolució

1.    La Rectora o Rector dictarà la resolució sobre les mesures que cal adoptar en vistes de la proposta de la Comissió, que serà comunicada a les parts i a la Vicerectora o Vicerector competent en matèria de prevenció, així com a la Vicerectora o Vicerector amb competències en matèria de professorat, a la Vicerectora o Vicerector amb competències en matèria d’investigació, o a la Gerent o el Gerent, segons que corresponga.

2.    La Vicerectora o Vicerector competent en matèria de prevenció comunicarà la resolució adoptada al Servei de Prevenció, que s’encarregarà del seguiment de les mesures, als efectes de la gestió de l’activitat preventiva, així com de la custòdia de la documentació corresponent.

Disposició addicional única. Altres definicions

S’incorporen en un annex algunes definicions que poden ser d’interès en l’aplicació d’aquesta normativa, sense perjudici d’unes altres.

Disposició final. Entrada en vigor

Una vegada el Consell de Govern aprove aquesta normativa, entrarà en vigor l’endemà de la publicació en el Butlletí Oficial de la Universitat d’Alacant.

ANNEX

Els riscos psicosocials poden manifestar-se de manera particularment greu a través de conductes d’assetjament a persones. Aquests comportaments, que poden ser il·lícits administratius o, en algunes de les formes més greus, il·lícits penals, es relacionen amb aquests riscos en el context de les relacions laborals de la manera en què s’indica a continuació:

«Assetjament»: Manifestació extrema de risc psicosocial que es caracteritza per una conducta deliberada i un reiterat importuni psicològic i físic que afecta la indemnitat psicològica o física, a la llibertat, a l’honor o a la intimitat d’una persona.

Partint d’aquesta última definició, l’assetjament inclou, sense perjudici d’uns altres, els supòsits següents:

«Intimidació»: Assetjament que afecta, particularment, la llibertat d’una persona. La intimidació pot derivar, sense excloure’n d’altres, de les situacions següents:

- Mesures destinades a excloure o aïllar de l’activitat professional una persona, en particular, el buit gradual de l’exercici de les funcions inherents al seu lloc de treball.

- Atacs persistents al rendiment professional.

- Atacs a la reputació professional o personal.

- Menyspreu persistent de la tasca, fixació d’objectius o assignació de tasques inassolibles.

- Control desmesurat o inadequat del rendiment.

- Obstaculització de l’exercici dels drets reconeguts legalment.

«Assetjament sexual»: Assetjament que afecta, particularment, la llibertat o la indemnitat sexuals d’una persona.

«Assetjament per raó de sexe»: Assetjament dut a terme en funció del sexe o de l’orientació sexual d’una persona.

«Assetjament per raons ideològiques»: Assetjament que afecta, particularment, la llibertat ideològica o de consciència d’una persona.

«Assetjament per raó de discapacitat»: Tota conducta relacionada amb la discapacitat d’una persona que tinga com a objectiu o conseqüència atemptar contra la seua dignitat o crear un entorn intimidador, hostil, degradant, humiliant o ofensiu.





[Carretera Sant Vicent del Raspeig s/n  
03872 Sant Vicent del Raspeig - Alacant  
 Tel. 69 718 8557 - Fax 69 264 4769](https://www.google.es/maps/@92.335942,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12426&trk=tyah&trkInfo=tarId%6L6571894790656%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)